Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 172/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Akasztói szikiponty“

EU št.: PDO-HU-02410 – 15.2.2018

ZOP (X) ZGO ( )

1. Ime

„Akasztói szikiponty“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

„Akasztói szikiponty“ je vrsta krapa (Cyprinus carpio L.), ki se goji izključno iz klasificirane madžarske državno priznane vrste, pri čemer se ti krapi prodajajo živi, sveži, ohlajeni ali zamrznjeni, ko so stari vsaj dve in ne več kot pet poletij.

Starost ribe se določi na podlagi števila poletij, ki so minila od spomladanskega drstenja do oktobra zadevnega leta.

Krap „Akasztói szikiponty“ je svetlo sivkaste zlatorumene barve ter ima podolgovato telo in svetlo oranžne plavuti.

Teža ribe (živa teža):

— stare dve poletji: od 1,5 do 2 kg,

— stare tri poletja: od 2 do 3,5 kg,

— stare štiri poletja: od 3,5 do 6 kg,

— riba, stara pet poletij, lahko tehta od 6 do 8 kg.

Lastnosti krapov „Akasztói szikiponty“ so opisane v nadaljevanju.

Meso krapov „Akasztói szikiponty“ ima naslednje kemijske lastnosti: 25–30 % suhe snovi, 17–23 % beljakovin in 5–12 % maščobe.

Meso krapov „Akasztói szikiponty“ ima naslednje organoleptične lastnosti:

— barva: svetlo rožnata do bledo rdečkasta,

— vonj: čist, prijeten, rahlo slankast, po ilovnatem pesku,

— okus in tekstura: ribje meso čistega okusa, drobljiva, mesnata in čvrsta tekstura z majhno vsebnostjo maščob.

3.3. Krma (samo za proizvode živalskega izvora) in surovine (samo za predelane proizvode)

Ribja krma je sestavljena iz naravne in koncentrirane krme.

Naravna ribja krma vsebuje organizme, ki živijo v ribnikih na opredeljenem geografskem območju, ter predstavlja od 40 % do 50 % celotne krme. Vključuje zooplankton, kotačnike, ceponožce, vodne bolhe (Cladocera), črve (Tubifex), trzače (Chironomidae) in druge ličinke žuželk, ki živijo v ribnikih. S temi organizmi ribe dobijo beljakovine.

Koncentrirana krma z geografskega območja, na primer koruza, ostanki koruze po presejanju, pšenica, ostanki pšenice po presejanju, tritikala, rž, grah in sirek, se lahko ribam daje v mleti in presejani obliki kot mešanica ali posamezno. Koncentrirana krma predstavlja od 50 % do 60 % celotne krme. Ribam zagotavlja energijo, ki jo potrebujejo za preživetje.

Nedorasle ribe lahko, vendar le od maja do oktobra v letu izvalitve (pri starosti enega poletja), dobivajo polnovredno dopolnilno krmno mešanico naravnega izvora, ki ne vsebuje gensko spremenjenih organizmov, njena količina pa ne sme presegati 30 % celotne krme. Ta posebna dopolnilna krmna mešanica, ki se daje le ribam, starim eno poletje, naj bi zadostila vsem njihovim potrebam po beljakovinah, kadar z naravnimi organizmi ne dobijo količine beljakovin, ki jo potrebujejo za svojo starost. Sestavin te posebne, polnovredne dopolnilne krmne mešanice ni mogoče v celoti pridobiti le na geografskem območju, zato krma izvira zunaj geografskega območja.

Skupni delež krme z geografskega območja na letni ravni je:

— ko je riba stara eno poletje: najmanj 70 %,

— ko je riba stara od dve do pet poletij: 100 %.

Ker se lastnosti krapov „Akasztói szikiponty“ razvijejo pri starosti dveh poletij, krma, ki jo prejemajo pri starosti enega poletja, ne vpliva na lastnosti končnega proizvoda.

3.4. Posebne faze proizvodnje, ki jih je treba izvajati na opredeljenem geografskem območju

Celoten cikel proizvodnje krapov „Akasztói szikiponty“ poteka v občinah Akasztó in Dunatetétlen.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Na embalaži mora biti barvni logotip proizvoda s premerom najmanj 3 cm. Logotip je okrogle oblike in ima modro obrobo. V zgornjem delu je navedeno ime „Akasztói szikiponty“, v spodnjem delu pa spletni naslov skupine vložnikov. Prevladujoč element v osrednjem delu logotipa je motiv sivkaste zlatorumene ribe s soncem, vodo in trsjem v ozadju. Imetniki pravic lahko logotip proizvoda uporabljajo brez omejitev.

4. Jedrnata opredelitev geografskega območja

Krapi „Akasztói szikiponty“ se proizvajajo v občinah Akasztó in Dunatetétlen.

5. Povezava z geografskim območjem

Krapi „Akasztói szikiponty“ (slani krap iz Akasztója) se gojijo in redijo v srednjih in velikih ribnikih (0,1–45 ha) s krožnimi nasipi na solnih ravnicah v bližini nacionalnega parka Kiskunság v Kiskunságu med Donavo in Tiso. Skupna površina ribnikov je blizu 400 hektarjev. Solne ravnice, ki so trenutno zaščitene, so se večinoma oblikovale po ureditvi Donave, s katero se je spremenil pretok podzemne vode. Geološka in geomorfološka vrednost zaščitenih območij izhajata iz izjemno slanih tal, ki so poleti zaradi solne usedline videti bela.

Ribniki so nastali na teh slanih tleh. Večina solne rude trone se v razredčeni obliki ob odvajanju prve vode iz ribnika izpere, vendar ribe ohranijo blag vonj po sveži soli.

V slanih ribnikih, zgrajenih za rejo rib, je podtalje sestavljeno iz tankega stisnjenega ilovnatega peska s plastjo rodovitnega blata debeline le nekaj centimetrov. Povprečna globina ribnikov je 70–80 cm. Povprečna osončenost na geografskem območju je bila v petdesetletnem obdobju več kot 2 000 ur na leto, kar pomeni, da se plitki ribniki hitro segrejejo, zaradi česar je biološka proizvodnja krajša kot v globljih ribnikih.

Pristen okus mesa krapov „Akasztói szikiponty“, njihov čist, prijeten in rahlo slankast vonj, ki spominja na ilovnati pesek, ter barvo njihovih plavuti je mogoče pripisati naravnemu okolju, tekstura in majhna vsebnost maščob v mesu pa sta rezultat človeškega dejavnika, tj. strokovnega znanja ribogojcev. Ti elementi skupaj zagotavljajo edinstvene lastnosti proizvoda.

V plitvih ribnikih ribe prej najdejo naravno krmo, zato se prej regenerirajo in bolj skladno razvijajo kot v globljih ribnikih. Vitamini, aminokisline in naravne živalske beljakovine iz organizmov, ki jih jedo ribe (naravna krma), so ključni za razvoj krapov „Akasztói szikiponty“.

Prevladujoči severni vetrovi na geografskem območju pogosto razburkajo vodo plitvih ribnikov vse do dna, zato ni toplotne slojevitosti, oskrba s kisikom na dnu ribnikov pa je ugodna tudi za razkrojevalce. To preprečuje gnitje v ribniku, s tem pa se zagotavlja tudi, da meso krapov „Akasztói szikiponty“ nima neprijetnega vonja in ne vsebuje snovi, ki negativno vplivajo na okus. Meso ima vonj po ilovnatem pesku in rahlo slankast vonj, kar izhaja iz slane vode.

Pomembno je poudariti tudi povezavo med barvo krapov „Akasztói szikiponty“ in barvo dna ribnikov, saj so ribe popolnoma prilagojene barvi dna ribnikov. Njihove značilna sivkasto zlatorumena barva in oranžne plavuti ustrezajo svetlo obarvanemu ilovnato-peščenemu dnu ribnika.

Kakovost krapov „Akasztói szikiponty“ pa ni posledica le izjemnih lastnosti naravnega okolja, temveč k njej prispevajo tudi lokalne tradicije in tehnike gojenja rib.

Na začetku 21. stoletja je bila z obstoječim lokalnim strokovnim znanjem in dolgoletnimi izkušnjami izpopolnjena tehnologija za izkoriščanje posebnih razmer v ribnikih, zgrajenih na lokalnih slanih območjih, za pridobivanje rib, ki imajo pusto meso z majhno vsebnostjo maščob. Pri tej tehnologiji se na podlagi teže ribe in temperature vode določi, koliko koncentrirane krme v odstotkih telesne teže mora riba dobiti, da njeno meso ostane pusto in ohrani majhno vsebnost maščob. S stalnim dodajanjem organskega gnojila v vsak gojitveni ribnik se poskrbi, da je ribam na voljo dovolj naravne krme.

Za pridelavo kilograma mesa krapov „Akasztói szikiponty“ sta potrebna dva kilograma koncentrirane krme, medtem ko se v strokovni literaturi za navadne gojene krape priporoča štiri do pet kilogramov krme. V ribnikih na geografskem območju se koncentrirana krma hitro porabi (v štirih do šestih urah) in posledično se ribji želodec razširi. V 18 urah do naslednjega hranjenja morajo ribe v ribniku same poiskati naravno krmo, zato morajo veliko plavati. Zaradi intenzivnega gibanja so krapi „Akasztói szikiponty“ mišičasti in nimajo maščobne plasti. S koncentrirano krmo z velikim deležem škroba ribe dobijo energijo, ki jo potrebujejo za gibanje, z naravno krmo pa beljakovine, potrebne za proizvodnjo ribjega mesa. Zaradi stalnega intenzivnega gibanja in koncentrirane krme na podlagi potreb po presnovni energiji so krapi „Akasztói szikiponty“ mišičasti, njihovo meso pa ima zelo majhno vsebnost maščob (5–12 %), je drobljivo in ima mesnato teksturo.

K edinstveni kakovosti krapov „Akasztói szikiponty“ prispeva tudi to, da so bili cilji glede velikosti populacije, ki so v strokovni literaturi splošno sprejeti, močno zmanjšani. Cilji so bili prilagojeni lokalnim geografskim razmeram in namenom proizvodnje na podlagi naravnega donosa. Glavni vir beljakovin za ribe je naravna krma, ki je v ribnikih. Ohranjanje tega vira beljakovin je glavna naloga v proizvodnem ciklu, saj zagotavlja vsebnost beljakovin v mesu in optimalno rast rib, kar bistveno prispeva k čistemu okusu in prijetnemu vonju mesa. Lokalni strokovnjaki na podlagi rezultatov tedenskih preverjanj planktona in dvotedenskih preizkusnih ulovov prilagodijo parametre proizvodne tehnologije, zagotovijo dodatna hranila, zmanjšajo število rib ali prilagodijo odmerek krme, s čimer zagotovijo, da ima meso rib stalno majhno vsebnost maščob, in sicer 5–12 %.

Krapi „Akasztói szikiponty“ se gojijo v skoraj naravnih razmerah, pri čemer raziskave kažejo, da je vsebnost maščob, ki je glavna značilnost njihovega mesa, zelo podobna vsebnosti maščob v mesu divjih krapov, ki živijo v naravnih vodnih telesih. Vsebnost maščob v mesu krapov, ki živijo v naravnih razmerah, je od 5 do 10 %, pri krapih, rejenih na drugih območjih, pa lahko doseže tudi od 15 do 20 %.

Edinstvene značilnosti krapov „Akasztói szikiponty“ izhajajo iz lastnosti lokacije proizvodnje, krme, ki se jim daje na podlagi potreb po presnovni energiji, in edinstvene proizvodne tehnologije, zaradi česar se razlikujejo od krapov, gojenih na drugih območjih.

Sklic na objavo specifikacije proizvoda

(drugi pododstavek člena 6(1) te uredbe)

https://gi.kormany.hu/foldrajzi-arujelzok

(1) UL L 343, 14.12.2012, str. 1.